Rødt flertal i Aarhus Byråd sagde ja til merudgift, men de borgerlige skældte ud.

Annonce

Nu får Aarhus en stor skatepark. Lige midt i skolegården på Læssøesgades Skole.

Ny skaterbane

Et flertal på 20 ud af 31 mandater i Aarhus Byråd bestående af Socialdemokraterne, SF, Radikale og Enhedslisten sagde onsdag aften ved byrådsmødet ja til den ny skatepark.

Skateparken er rent prismæssigt stukket af med en ekstra udgift på 25 procent efter en udbudsrunde, hvor der kom tre tilbud ind. Dermed ender den samlede regning på 12,8 millioner kroner, hvilket er 2,6 mio. kr. dyrere end seneste budget. Merprisen skyldes et stigende prisniveau, på grund af at der er meget byggeri i Aarhus, forklarer forvaltningen.

Netop merprisen betød, at skateparken fik en hård medfart fra de borgerlige partier, som alle stemte imod at bruge så mange ekstra penge på det nye anlæg.

»I starten talte vi om et projekt til 4,2 millioner kroner. Det steg så til 10,2 millioner, og det ville vi gerne støtte. Men nu ender det på 12,8 mio. kroner. Det gør ondt oven på et budgetunderskud, hvor hver krone er vendt. Vi anderkender at byggepriserne er steget. Og vi vil gerne have et godt anlæg i Aarhus, men vi vil ikke støtte, at der lægges yderligere 2,6 mio. kr. i det. Så må man nøjes med at bygge det, der er økonomi til,« sagde Hans Skou (V).

Knud N. Mathiesen (DF) var tosset over, at prisen nu er to en halv gang så dyr som de første tal.

»Nogle må have nye batterier til deres regnemaskiner. Det her er uanstændigt. Vi er nødt til at sige stop. Det er ærgerligt for skaterne, men så må vi bygge for det, der er økonomi til. Vi kan ikke støtte merudgiften,« sagde DF'eren.

Marc Perera Christensen (K) var ligeledes dybt forbløffet over, at prisen var stukket så meget af:

»Det er ude af kontrol. Og vi er rigtigt kede af det forløb. Derfor kan vi ikke støtte planen.«

Endelig stemte Lars Boje Mathiesen (LA) imod med en undren over, at der ikke er medfinansiering fra skatermiljøet.

Men modstanden var altså langt fra nok til at skrinlægge projektet.

»Kan en kulturby som Aarhus undvære en skaterbane? Svaret er nej. Skatebaneanlægget skal erstatte Sct Annagades skole. Det bliver et flot anlæg som bliver et godt løft for byen og området,« sagde Ali Nuur (S), der ærgrede sig over, at prisen bliver »en lille smule dyrere«.

»Byggeriet skal starte nu. Med det samme,« fastslog han.

Jette Jensen (EL) ærgrede sig også over, at prisen var stukket af, men mindede om at byrådet havde lovet skaterne en ny bane, når man nedlagde den gamle i Sct. Annagade, fordi der bygges midtbyskole her.

»Vi kan ikke være bekendt at udskyde det længere. Vi har en forpligtelse til at tage hånd om den gruppe borgere. Og derfor bør byggeriet gå i gang hurtigst muligt.«